Riigikogu liikme volituste peatumisel või ennetähtaegsel lõppemisel asub tema asemele üldjuhul  asendusliige. See põhimõte ei laiene juhule, kui Riigikogu esimees täidab kuni 40 päeva kestel Vabariigi Presidendi ülesandeid (RKTKS § 6). Asendusliikmeks eelpoolnimetatud seaduse mõttes on esimene Riigikogusse valimata jäänud kandidaat Riigikogust lahkunud Riigikogu liikmega samas üleriigilises nimekirjas valimistel kandideerinute hulgast. Kui esimene valimata jäänud kandidaat ei saa mingil põhjusel Riigikogu liikmeks asuda, on asendusliikmeks järgmine sama nimekirja valimata kandidaat (RKTKS § 8).